Autobuska stanica

[mini| UBC Exchange na Univerzitetu Britanske Kolumbije u [Kanada|Kanadi]]
[mini| Autobuska stanica Tampere u Ratini, [Tampere, Finska]]
**Autobuska stanica** ili **autobusko čvorište** je objekat na kojem gradski ili međugradski autobusi staju radi ukrcavanja i iskrcavanja putnika. Iako se izraz "autobuski depo" također može koristiti za označavanje autobuske stanice, on se često odnosi i na garažu za autobuse. Autobuska stanica je veća od autobuskog stajališta, koja je obično samo označeno mjesto pored ceste gdje autobusi mogu stati. Može biti namijenjena kao krajnja stanica za više linija, ili kao stanica za presjedanje gdje linije nastavljaju dalje.

Peroni na autobuskoj stanici mogu biti dodijeljeni stalnim autobuskim linijama ili varijabilni u kombinaciji s dinamičkim informacionim sistemom za putnike. Ova druga opcija zahtijeva manji broj perona, ali ne omogućava stalnu lokaciju za putnike.

## Najveće autobuske stanice 
*Autobuski terminal Kilambakkam* u Chennaiju prostire se na površini od 358.200 m2, što ga čini najvećom autobuskom stanicom na svijetu.
[mini| Autobuska stanica Woodlands u [Singapuru]]
*Autobusko čvorište Woodlands* u Singapuru jedno je od najprometnijih autobusnih čvorišta na svijetu, s do 400.000 putnika dnevno na 42 autobuske linije. Ostala autobuska čvorišta u Singapuru, poput Bedok, Tampines i Yishun čvorišta, svakodnevno opslužuju sličan broj putnika.

Najveća *podzemna autobuska stanica u Evropi* je Kamppi centar u Helsinkiju, Finska, završen 2006. Izgradnja terminala koštala je 100 miliona eura i trajala je 3 godine, uključujući fazu projektovanja i gradnje. Danas je ovaj autobuski terminal, koji zauzima površinu od 25.000 m2, najprometniji autobuski terminal u Finskoj. Svakog dana iz terminala polazi oko 700 autobusa, prevozeći približno 170.000 putnika.

*Autobuska stanica Preston* u Prestonu, Engleska, izgrađena 1969. i kasnije stavljena pod zaštitu kao kulturno naslijeđe, opisana je 2014.  kao "u zavisnosti od načina mjerenja, najveća autobuska stanica na svijetu, druga po veličini u Evropi i najduža u Evropi“. Potpuno je renovirana 2018.

Najveći autobuski terminal u Sjevernoj Americi je Port Authority autobuski terminal, koji se nalazi u New Yorku. Terminal se nalazi u Midtownu, na adresi 625 Eighth Avenue, između 40. i 42. ulice, jedan blok istočno od Lincoln tunela i jedan blok zapadno od Times Squarea. Ovaj terminal je najveći na zapadnoj hemisferi i najprometniji na svijetu po obimu saobraćaja, s prosječno oko 8.000 autobusa i 225.000 putnika radnim danom, te više od 65 miliona putnika godišnje. Ima 223 izlaza (gate-a). Terminal opslužuje međugradske autobuske linije širom Sjedinjenih Američkih Država, kao i neke međunarodne linije, uglavnom ka Kanadi, koje su većinom u organizaciji kompanije Greyhound Lines.

Najveći autobuski terminal na južnoj hemisferi je *autobuski terminal Tietê*, koji se nalazi u São Paulu, Brazil. On je ujedno i drugi najprometniji autobuski terminal na svijetu, opslužujući oko 90.000 putnika po radnom danu na 300 autobuskih linija preko svojih 89 perona (72 za ukrcavanje i 17 za iskrcavanje), s vezama ka više od 1.000 gradova širom zemlje i Južne Amerike. Terminal je također povezan s metro stanicom Portuguesa-Tietê, koja se nalazi u neposrednoj blizini.

## Također pogledajte 
* Autobus
* Autobuski saobraćaj u Sarajevu

## Reference 
Kategorija:Autobuske stanice